Face (atlikėjas)

Ivanas Timofejevičius Driominas (; g. 1997 m. balandžio 8 d. Ufoje, Rusijoje), geriau žinomas sceniniu vardu Face – dainininkas, repo atlikėjas.

 Biografija 
Ivanas Driominas gimė 1997 m. balandžio 8 d. Ufoje, Rusijoje. Jo tėvas, Timofejus Driominas (g. 1968 m.), buvo verslininkas. I. Driominas turi vyresnįjį brolį Bogdaną (g. 1992 m.). Brolių tėvai išsiskyrė, kai jaunesniajam broliui buvo vos mažiau nei metai. Abu vaikai buvo pakrikštyti kaip stačiatikiai. Jų mama buvo gana religinga. Jai buvo diagnozuota šizofrenija, kai I. Driominas buvo aštuntokas. Jaunasis I. Driominas mokykloje lankė bokso būrelį, buvo laimėjęs medalių miesto varžybose.

2013 m. I. Driominas su savo draugais davė priesaiką Adolfo Hitlerio garbei. Tačiau I. Driominas suprato tokio rasistinio poelgio neteisingumą ir vėliau pasmerkė šias pažiūras. Jis buvo gopnikų subkultūros narys, vėliau prisijungė prie „Auroros“ jaunimo gatvių gaujos. Ten buvo pramintas pravarde „Batei Aurora“ pagal jo gyvenamąją gatvę Ufoje. Ši gauja užsiėmė nedideliais nusikaltimais, pavyzdžiui, alkoholio gėrimu nesukakus leistinam amžiui, automobilių vandalizmu, vagystėmis bei muštynėmis. 2014 m. I. Driominas pragyvenimui augino marihuaną ir hašišą bute, kurį jis nuomojo. Jis metė nusikalstamą gyvenimo būdą po to, kai jį sulaikė policija.

 Karjera 

 Muzika 
2015 m. I. Driominas apsilankė rusų repo atlikėjo Pharaoh koncerte, po kurio buvo įkvėptas kurti repo žanro dainas. Sceninį vardą Face sukūrė jo brolis Bogdanas, tokiu būdu charakterizuodamas Ivano dviveidiškumą kūryboje. 2015 m. spalio 30 d. svetainėje „SoundCloud“ jis išleido savo debiutinį EP albumą „Проклятая печать“ (). 2016 m. sausio 3 d. buvo sukurtas oficialus vaizdo įrašas dainai „Гоша Рубчинский“ (Goša Rubčinskij) apie mados dizainerį tuo pačiu vardu.

Face 2016 m. išleido tris albumus (EP): „Vlone“, „Mayhem“ ir „Playboy“. 2017 m. pasirodė jo EP albumas „Revenge“ (Revanšas). Taip pat tais pačiais metais išleido 2 LP albumus „Hate Love“ (Nekęsti meilės) ir „No Love“ (Jokios meilės), taip pat ir singlus Бургер (Burgeris) bei Я роняю запад (Aš metu Vakarus). Antrasis singlas rodo sarkastišką požiūrį į rusišką patriotizmą, vaizdo įraše Face joja ant meškos ir degina JAV vėliavą.

Atlikėjo dainos dažnai yra pilnos keiksmažodžių, seksualinių komentarų, užuominų apie narkotikus. Tokia kūryba, kuri Rusijoje nesuderinama su ten galiojančiais konservatyviais įstatymais, privedė prie atlikėjo koncertų nutraukimo. Face, atsakydamas į cenzūrą, 2018 m. rugsėjo 2 d. išleido politiškai motyvuotą albumą „Пути неисповедимы“ (Neišgalvojami keliai), kuriame kritikuojama korupcijos ir socialinės problemos Rusijoje, kurią jis pavadino „trečiojo pasaulio valstybe“. Face teigė, kad jis buvo gavęs pasiūlymų iš Vladimiro Putino viešųjų ryšių agentų kurti prokremliškas dainas, tačiau to jis atsisakė.

Jo albumas „Slime“ (Gleivės) išleistas 2019 m. vasario 1 d. su singlais „Woof“, „Мой калашников“ (Mano kalašnikovas) ir „Спасательный Круг“ (Gelbėjimo ratas). Jis taip pat sukūrė dainą Michailo Idovo draminiam filmui „Юморист“ (Humoristas).

I. Driomino naujausias albumas „12“, išleistas 2019 m. spalio 1 d., vaizduoja jo dabartinius bei vaikystės sunkumus su šeima, meile, narkotikais, parodo jo požiūrį į šias temas.

 Stilius ir išvaizda 
I. Driomino hip-hop stiliui daro įtaką tokie JAV atlikėjai, kaip A$AP Rocky, Kanye West, Playboi Carti, Lil Pump bei Lil Uzi Vert. Be repo, jam taip pat patinka soul žanro atlikėjas Marvin Gaye bei roko grupės Best Coast ir Nirvana.

Face turi kelias tatuiruotes: žodžius „Hate“ (Neapykanta) ir „Love“ (Meilė) po akimis, žodį „Numb“ (Sustingęs) ant kaktos, Playboy zuikį ir Vlone logotipą ant dilbių, žodžius „Rock“ (Rokas) ir „Star“ (Žvaigždė) ant rankų.

 Asmeninis gyvenimas 
I. Driominui buvo diagnozuota depresija, jis patiria nerimo bei panikos priepuolius. Dėl šių sutrikimų dvi savaites buvo gydytas psichiatrinėje ligoninėje. Vienos jo įžymiausios dainos „Бургер“ (Burgeris) vaizdo įrašas dalinai buvo nufilmuotas šalia psichiatrinės ligoninės, pavadintos buvusio Maskvos mero Nikolajaus Aleksejevo vardu.

I. Driominas su savo broliu Bogdanu 2017 m. balandį persikėlė iš Ufos į Maskvą.

2018 m. I. Driominas buvo pašauktas į Rusijos kariuomenę, bet dėl psichologinių sutrikimų ir ant veido esančių tatuiruočių pripažintas negalinčiu vykdyti šauktinio kario pareigų.

2022 m. kovo mėn. dėl nepritarimo Rusijos invazijai į Ukrainą ir konfrontacijos su Rusijos valdžia pasitraukė iš šalies.

 Šaltiniai 

 Nuorodos 

 Oficiali svetainė 
 YouTube

Kategorija:Rusijos dainininkai
Kategorija:Repo atlikėjai
Kategorija:Hiphopo atlikėjai